b'\n_START_ARTICLE_\nBernt Holtsmark\n_START_SECTION_\nFamilie og yrkesliv\n_START_PARAGRAPH_\nHan ble f\xc3\xb8dt som odelsgutt p\xc3\xa5 storg\xc3\xa5rden Tveter i Asker som s\xc3\xb8nn av g\xc3\xa5rdbruker Bent Holtsmark og hustru Anne Elisabeth Gabrielsen. Han var bror av g\xc3\xa5rdbruker Torger, disponent William og fysiker Gabriel Holtsmark, onkel til atomfysiker Johan Peter, filolog Anne og maler Karen Holtsmark samt fetter av Finn, Wilhelm og Ragnvald Blakstad. Bernt Holtsmark giftet seg i 1887 med Johanne Amalie Koller, datter av agronom Carl Theodor Fredrik Koller. Etter to \xc3\xa5r som enkemann giftet seg han i 1919 med Ingeborg Mathilde Bye. Datteren Henriette Conradine \xc2\xabHenny\xc2\xbb von der Recke Holtsmark var fra 1927 gift med fylkesmann og tidligere landbruksminister H\xc3\xa5kon Five. S\xc3\xb8nnen Torger Holtsmark var g\xc3\xa5rdbruker og gift med Benny Flood._NEWLINE_Bernt Holtsmark gikk p\xc3\xa5 Haakon Tveters private landbruksskole p\xc3\xa5 \xc3\x98stensj\xc3\xb8; deretter forpaktet han en g\xc3\xa5rd i \xc3\x98stre Aker og assisterte Tveter i Selskabet for Norges Vel. Holtsmark studerte videre p\xc3\xa5 landbruksh\xc3\xb8yskolene p\xc3\xa5 \xc3\x85s og i Berlin. Han var landbruksjournalist for Budstikken, Dagbladet, Verdens Gang, Tidens Tegn og Allers Familiejournal._NEWLINE_I 1887 opprettet han sammen med broren William Holtsmark en privat landbruksskole i Asker, Sem landbruksskole, hvor Bernt Holtsmark fungerte som bestyrer frem til 1914. Skolen oppn\xc3\xa5dde stor anseelse og stor s\xc3\xb8kning. I 1897 utgav han Husdyrl\xc3\xa6re for landbruksskolerne, som lenge ble brukt av g\xc3\xa5rdbrukere og utkom i mange opplag. Holtsmark var g\xc3\xa5rdbruker p\xc3\xa5 Tveter 1893\xe2\x80\x931923 samt direkt\xc3\xb8r og styreformann i Norges Hypotekbank 1927\xe2\x80\x931936._NEWLINE_Holtsmark hadde en rekke verv i landbrukets organisasjoner samt bank- og forsikringsvesenet, deriblant formann i Norsk Brandvern Forening, styremedlem i Den Norske Husflidsforening, styremedlem i Norsk Landmandsforbund, styremedlem i Selskabet for Norges Vel, styremedlem i Selskapet Havedyrkningens Venner, styremedlem i Kristiania Hypotek- og Realkreditbank, ordf\xc3\xb8rer i representantskapet i Livsforsikringsselskabet Brage og styreformann i Akershus Gjensidige Brandassuranseforening.\n_START_SECTION_\nPolitisk arbeid\n_START_PARAGRAPH_\nHoltsmark var opprinnelig med i Centrum, en \xc3\xb8stlandsk avlegger av Moderate Venstre. Etter at dette partiet gikk inn i H\xc3\xb8yre i 1900, representerte han H\xc3\xb8yre p\xc3\xa5 Stortinget 1904\xe2\x80\x931906, innvalgt fra Akershus amt. I den neste perioden var han innvalgt fra B\xc3\xa6rum og Follo krets i Akershus amt, valgt for Samlingspartiet, hvor H\xc3\xb8yre og moderate krefter fra Venstre hadde funnet sammen. I Stortingets landbrukskomit\xc3\xa9 var Holtsmark sekret\xc3\xa6r 1904\xe2\x80\x931906 og nestformann 1907\xe2\x80\x931909._NEWLINE_Senere gikk han inn i Frisinnede Venstre, en slags arvtager etter Samlingspartiet og et haleheng til H\xc3\xb8yre, og 1918\xe2\x80\x931922 var han formann i partiets hovedstyre. Han tjente som landbruksminister i Wollert Konows regjering 1910\xe2\x80\x931912. Han kom tilbake til Stortinget 1916\xe2\x80\x931921, innvalgt fra Midtre Romerike krets i Akershus amt. Han var f\xc3\xb8rst medlem av Stortingets l\xc3\xb8nningskomit\xc3\xa9 1919\xe2\x80\x931920, deretter formann i landbrukskomiteen 1920\xe2\x80\x931921.\n_START_SECTION_\nUtmerkelser\n_START_PARAGRAPH_\nHoltsmark ble tildelt 7. juni-medaljen i 1906 og var kommand\xc3\xb8r av 1. klasse av St. Olavs Orden fra 1912 og kommand\xc3\xb8r av Finlands hvite roses orden.'